Virallinen lehti nro C 325 , 27/10/1997 s. 0016



A4-0262/97 Päätöslauselma komission tiedonannosta neuvostolle, Euroopan parlamentille ja talous- ja sosiaalikomitealle: Euroopan unionin ja ASEANin suhteiden uusi dynamiikka (KOM(96)0314 - C4-0467/96) Euroopan parlamentti, joka - ottaa huomioon komission tiedonannon (KOM(96)0314 - C4-0467/96), - ottaa huomioon taloudellisten ulkosuhteiden valiokunnan mietinnön ja ulko- ja turvallisuusasiain ja puolustuspolitiikan valiokunnan sekä kehitys- ja yhteistyövaliokunnan lausunnot (A4-0262/97), A. ottaa huomioon Euroopan unionin kokemuksen yhtenäismarkkinoiden luomisesta kaupankäyntiä koskevien lakien ja normien yhtenäistämisen pohjalta niin, että tuloksena on taloudellinen kasvu, B. ottaa huomioon Etelä- ja Itä-Aasian välissä sijaitsevien ASEAN-maiden strategisen merkityksen, C. ottaa huomioon ASEAN-maiden kasvavan merkityksen maailmantaloudessa sekä Euroopan aseman kyseisen alueen toiseksi suurimpana investoijana, D. ottaa huomioon ASEANin pyrkimykset luoda lopulta kymmenen maan yhteisö ja osallistua APECiin (Aasian ja Tyynenmeren taloudellisen yhteistyön foorumi); 1. Korostaa pysyvän poliittisen vuoropuhelun tärkeyttä ASEANin ja EU:n välillä sopivissa kehyksissä, joihin olisi kuuluttava myös parlamenttien yhteistyö; 2. Ottaa täysin huomioon ASEANin itsemääräämisoikeuden laajenemisen suhteen ja odottaa samalla perinpohjaista keskustelua ASEANin laajenemisen vaikutuksista EU:n ja ASEANin välisiin suhteisiin; 3. Ottaa huomioon tarpeen edistää ASEANin ja EU:n välistä yhteistyötä komission asiakirjassa esitetyllä tavalla; katsoo kuitenkin, että parlamentin oikeudet osallistua päätöksentekoon eivät saa kärsiä tällaisista uudistuksista; 4. Toteaa, että sen oikeuksia heikennettiin 13. ja 14. helmikuuta 1997 pidetyn 12:nnen ASEAN-EU-ministerikokouksen antamalla yhteisellä julistuksella ja myöhemmin neuvoston 24. maaliskuuta 1997 tekemillä tiedonantoa koskevilla johtopäätöksillä, joissa valittiin vaihtoehto 2 ja sen myötä joukko taloudellisia ja sosiaalisia yhteistyötoimia vaihtoehtona uudelle kolmannen sukupolven sopimukselle ASEANin kanssa; 5. Ottaa huomioon myös, että tiedonantoa koskevien neuvoston 24. maaliskuuta 1997 tekemien johtopäätösten mukaan kaikkien niiden velvoitteiden osalta, jotka ylittävät vuoden 1980 sopimuksen, komissiolla on lupa neuvotella alakohtaisia pöytäkirjoja EY:n ja ASEANin sopimukseen tai yleinen pöytäkirja, ja että parlamenttia on kuultava näistä pöytäkirjoista; 6. Muistuttaa, että ASEANin tarkoituksena on kannustaa taloudellista yhteistyötä jäsenmaiden välillä, edistää rauhaa, vakautta ja hyvinvointia sekä lisätä toimintaperiaatteiden koordinointia; 7. Huomauttaa, että lisääntyvä yhteistyö ASEANin ja EU:n välillä voisi koskea kaikkia taloudellisen toiminnan alueita: tavaroiden, palveluiden, sijoitusten ja henkisen omaisuuden liikkuvuutta, teollisuuden yhteistyötä, palveluja, tekniikkaa sekä inhimillisiä voimavaroja; 8. Korostaa kaupan sekä tietojenvaihdon edistämisestä seuraavaa molemminpuolista hyötyä; 9. Haluaa tuoda esiin investointien edistämisen tärkeyden, johon kuuluu myös sijoitusmahdollisuuksien vapauttaminen sekä rajoittamaton pääsy markkinoille; 10. Tukee Singaporessa pidetyssä 12:nnessa ASEAN-EU-ministerikokouksessa (13. ja 14. helmikuuta 1997) tehtyjä johtopäätöksiä, jotka kuvaavat EU:n ja ASEANin suhteiden uuden dynamiikan periaatteita ja joissa ehdotetaan uusia yhteistyön aloja; 11. Korostaa yksityissektorin ja etenkin pienten ja keskisuurien yritysten merkitystä; 12. Pitää tervetulleena EU:n ja ASEANin välisen nuorten yritysjohtajien vaihto- ohjelman (Junior Managers Exchange Programme) käynnistämistä marraskuussa 1996; 13. Tukee politiikkaa matkailun kehittämiseksi niin, että samalla otetaan koko ajan huomioon kulttuurillisten ja ympäristöön liittyvien voimavarojen säilyttäminen; korostaa myös tarvetta yhteensovittaa ASEANin ja Euroopan unionin ponnistuksia lasten seksuaalisen hyväksikäytön vastustamiseksi; 14. Korostaa huumeiden vastaisen taistelun tärkeyttä EU:n sekä yksittäisten ASEAN-maiden kahdenvälisten sopimusten avulla siten, että valvotaan huumeiden esiasteita; 15. Korostaa tiedotusvälineiden yhteistyön edistämisen tärkeyttä molemminpuolisen ymmärtämyksen lisäämiseksi kummankin osapuolen eduista ja ongelmista; 16. Korostaa ihmisoikeuksien kunnioittamisen tärkeyttä ja viittaa erityisesti ihmisoikeuksien asettamiseen EU:n ja tiettyjen ASEAN-maiden kahdenvälisten suhteiden edellytykseksi sekä nyt että tulevaisuudessa; on lisäksi sitä mieltä, että ihmisoikeuslauseke on sisällytettävä kaikkiin ASEAN/EU- sopimuksiin ja tällöin on neuvotteluissa otettava aiheellisella tavalla huomioon maiden erilaiset arvot ja kulttuurit; 17. Kehottaa Portugalia luopumaan vastustuksestaan, jotta komissiolle voidaan antaa valtuudet neuvotella ASEAN-maiden kanssa kolmannen sukupolven yhteistyösopimuksesta, jonka ihmisoikeuslausekkeesta muodostuisi oikeudellinen perusta, jonka avulla voidaan suojella ihmisoikeuksia Itä- Timorissa ja muualla ASEANin alueella, kehottaen samalla ASEAN-maita suostumaan itsemääräämisperiaatteita, vapautta ja ihmisoikeuksia koskevien Yhdistyneiden kansakuntien sopimusten, yleissopimusten ja päätöslauselmien noudattamiseen; 18. Kehottaa Yhdistynyttä kuningaskuntaa ja Ranskaa luopumaan pyrkimyksistään liittyä ASEANin alueellisen foorumin erillisjäseniksi sen sijaan, että EU kokonaisuutena liittyy sanottuun foorumiin; 19. Kehottaa komissiota ja neuvostoa taivuttamaan ne ASEANin jäsenmaat, jotka eivät sitä vielä ole tehneet, liittymään kansainvälisiin ihmisoikeuksia koskeviin yleissopimuksiin sekä kidutuksen vastaiseen yleissopimukseen osoituksena niiden sitoumuksesta kunnioittaa yleismaailmallisia ihmisoikeuksia, joita ne väittävät kannattavansa ja tukevansa; 20. Toteaa huolestuneena, että ASEAN-maat käyttävät edelleen kuolemanrangaistusta useiden eri rikostyyppien kohdalla ja kehottaa niitä siirtymään kohti kuolemanrangaistuksen poistamista siten, että ne välittömästi ryhtyvät rajoittamaan sen käyttöä; 21. Kehottaa jäsenvaltioita noudattamaan tarkasti vuonna 1991 annettuja yleisiä määräyksiä, jotka koskevat aseiden vientiä Kaakkois-Aasian maihin, noudattamaan tiukasti vuonna 1991 asetettua Burmaa koskevaa aseidenvientikieltoa ja noudattamaan antamaansa kehotusta lopettaa kaikkinainen aseiden myynti Indonesiaan; 22. Kehottaa kaikkia jäsenvaltioita allekirjoittamaan ASEANin sopimuksen, joka koskee Kaakkois-Asian ydinaseetonta vyöhykettä; 23. Painottaa, että työntekijöiden sosiaalisia oikeuksia, erityisesti oikeutta muodostaa ammattiliittoja, on kunnioitettava ja edistettävä; 24. Vaatii, että ASEANin laajentumisen yhteydessä Laos, Kambodza ja Myanmar saavat erilliset neuvottelumandaatit niiden liittyessä ASEAN/EU-sopimuksen piiriin; 25. Vaatii kulttuurivaihdon tehostamista keskinäisen ymmärryksen syventämiseksi Euroopan ja Kaakkois-Aasian välillä; 26. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille sekä ASEAN-maiden hallituksille.